section_heading: Životopis
paragraph_text: Sam se podučavao glazbi. Prve poduke dao mu je otac Matko koji ga je uputio na skupljanje narodnih napjeva iz Istre i vođenje pjevačkih zborova. Maturirao u Pazinu na klasičnoj gimnaziji. Kao gimnazijalac bio u skupini domoljubne mladeži okupljene oko redovnika Fridolina Stöckla, koji je glazbom za pjevački i tamburaški zbor poticao narodnu svijest Hrvata u Istri. Stockl je Brajšu podučavao u glazbenoteorijskim disciplinama i sviranju orgulja. U Beču i Zagrebu studirao je pravo. Dok je studirao vodio je tamburaški zbor Djetićkog društva. Doktorirao pravo u Zagrebu. Radio je kao odvjetnik u tri grada. U Gornjoj Stubici 1919/20., zatim cijelo desetljeće provodi u Karlovcu te od 1930. do 1953. u Zagrebu.